અત્યારે યુગ સોશ્યલ મીડિયાનો છે. આ મીડિયાનો પ્રભાવ અને તેની અસર દિવસે ન વધે એટલી રાત્રે અને રાત્રે ન વધે એટલી દિવસે વધી રહી છે. સવારના અખબારમાં જે ન્યૂઝ આવવાના હોય તે ઘટના બન્યાની મિનિટોમાં જ સોશ્યલ મીડિયામાં ફેલાઈ જાય છે. જો કે તેનાથી અખબારો કે ચેનલોને કોઈ ફરક પડયો નથી પરંતુ એક મોટી સમસ્યા એવી ઉભી થઈ છે કે સોશ્યલ મીડિયાનો પોઝિટિવ ઉપયોગ કરવાના બદલે અત્યારે તેનો ભયંકર રીતે દુરુપયોગ થઈ રહ્યાે છે અને એક સુંદર ટેકનોલોજીની સુવિધા ત્રાસના રૂપમાં તબદિલ થતી જાય છે અને તેની સાથે ક્રાઈમ પણ જોડાઈ ગયું છે. સોશ્યલ મીડિયા સમાજને એક સૂત્રમાં બાંધી પણ શકે છે અને તોડી પણ શકે છે. કોઈની આબરૂ વધારી પણ શકે છે અને ઘડીના છઠ્ઠા ભાગમાં કોઈની આબરૂ ધૂળધાણી પણ કરી શકે છે. આ બેધારી તલવાર છે. સોશ્યલ મીડિયાને અંકુશમાં રાખવા માટેની માગણી શાંતિપ્રિય અને ભદ્ર સમાજ દ્વારા પણ વારંવાર ઉભી થતી રહે છે.